আমরা পাকিস্তান ভেঙেছিলাম একটি সাম্প্রদায়িক রাষ্ট্রের ধর্মান্ধতা থেকে বেরিয়ে আসবার জন্য। আবার সময়ের আবর্তে, ঘুরে ফিরে সেই অন্ধকারাচ্ছন্ন পরিবেশে পুনর্প্রবেশ করছি কি আমরা? তাহলে ’৭১-এ এতগুলো মানুষের আত্মাহুতি দেয়ার কী প্রয়োজন ছিল? ধর্মনিরপেক্ষতা আমাদেও শেখায় আরও বেশি বিনীত হতে এবং সকল ধর্মের প্রতি সমানভাবে শ্রদ্ধাশীল হতে। সেটাকে আবার আমরা যদি উগ্রতার দিকে নিয়ে যাই তাহলে আমাদের ভবিষ্যত আবারও অন্ধকারে নিমজ্জিত হবে। এখানে এসে কতগুলো মৌলিক প্রশ্ন জাগে মনে, সঙ্গত কারণেই। যে জাতি দুই যুগ ধরে সাম্প্রদায়িক পাকিস্তানের অধীনে বাস করেছে এবং সব অপপ্রচার সত্ত্বেও ধার্মিক উগ্রতাকে প্রত্যাখ্যান করেছে সে জাতি আবার কি করে ওই অন্ধকারে প্রবেশ করে? আজকের অনেক তরুণ ধর্মীয় উগ্রবাদের দিকে ধাবিত। এখানেই এই বাঙালী শহর ঢাকায়, আমরা প্রত্যক্ষ করি রক্তাক্ত হলি আর্টিজেন। আমার নিশ্চিত বিশ্বাস এই উগ্র সাম্প্রদায়িকতা কেবল একটি রেস্টুরেন্টে সীমাবদ্ধ নয়। এটি ছড়িয়ে আছে সমাজের বিভিন্ন জায়গায়। ভয়াবহ হলো যে এটির চক্রান্তের সবচেয়ে বড় স্বীকার হয়েছে আমাদের তরুণ সমাজ। কী করে সেটা সম্ভব হলো? এই তরুণেরা আমাদেরই সন্তান। আর এই আমরাই ভাষার জন্য যুদ্ধ করেছি, স্বাধীনতার জন্য যুদ্ধ করেছি। তাহলে আমাদের সন্তানেরা বিপথগামী হলো কেন? এই প্রশ্নের একটিই জবাব হতে পারে যে আমরা আমাদের পরবর্তী প্রজন্মের প্রতি আমাদের দায়িত্ব পালনে ব্যর্থ হয়েছিলাম। যে পথে আমরা একটি দেশ এবং সমাজের স্বকীয়তা, স্বভাষা, নিজস্ব সংস্কৃতি এবং স্বাধীনতা এনেছি সেই পথটি থেকে, ইচ্ছেয় হোক কিংবা অনিচ্ছায়, আমরা আমাদের পরবর্তী প্রজন্মকে দূরে সরিয়ে রেখেছিলাম। আমার তো মনে হয় আমরা যদি আয়নার সামনে গিয়ে দাঁড়াই তবে আমাদের সেই ’৫০ কি ’৭০ দশকের বিপ্লবী, প্রগতিশীল চেহারাটা কোথাও খুঁজে পাব না। আমাদের এই চরিত্র ভ্রষ্টতা এক চরম বিপদের সামনে নিয়ে যাবে আমাদের যখন সকল মূল্যবোধ এবং আদর্শ ধুলায় লুন্ঠিত হবে। আর কখনও হয়ত আমরা স্বাধীন, সার্বভৌম, অসাম্প্রদায়িক জাতি হিসেবে মাথা তুলে দাঁড়াতে পারব না।